
На основу члана 138. став 1. Устава Републике Србије и члана 37. ст. 1. и члана 27. став 2. Закона о Заштитнику грађана[footnoteRef:1], Заштитник грађана, након окончаног испитног поступка по притужби АА, из …., сачињава [1:  „Сл. гласник РС“, бр. 105/2021] 


ИЗВЕШТАЈ О СЛУЧАЈУ 
СА МИШЉЕЊЕМ


Заштитник грађана је 27. фебруара 2023. године примио притужбу АА, из …, из које произилази незадовољство поступањем Градске управе за урбанизам и грађевинске послове града Новог Сада и Службе за катастар непокретности Нови Сад 3, а у вези са постуком озакоњења суседног стамбеног објекта у …., …. и уписом забележбе у катастар непокретности.
Наиме, притужбом се наводи да је притужиља власник непокретности и објекта на кат. парцели број 1… КО … од 2008. године, без терета и забележби. Надаље се истиче да од 1. децембра 2017. године у катастру непокретности за дату парцелу стоји забележба да суседни објекат прелази 4м2 на њену парцелу. Притужиља истиче да о овоме није била упозната с обзиром да јој решење о извршеној промени није достављено.

Притужиља посебно истиче да је 12. јула 2022. године извршено контролно мерење које потврђује прелаз суседног објекта целом дужином на објекат у притужиљином власништву, да се овим поводом обраћала Републичком геодетском заводу – Служби за катастар непокретности Нови Сад 3, ради информација на који начин је дошло до уписа забележбе још 2017. године о којој она као власник непокретности није обавештена. Такође се наводи и да је 10. октобра 2022. године Градској управи за урбанизам и грађевинске послове града Новог Сада поднет захтев за понављање поступка озакоњења број V-351-…., с обзиром да је поступак озакоњења суседног објекта, који делом прелази на њену парцелу окончан без њене сагласности и учешћа. Притужиља истиче да до дана обраћања Заштитнику грађана није примила никакву одлуку по поднетом захтеву, као и да је у међувремену, 22. фебруара 2023. године упутила и допуну захтева за понављање поступка.

Поступајући по притужби, Заштитник грађана је закључцима дел. бр. 4947 и 4948 од 3. марта 2023. године покренуо испитне поступке оцене законитости и правилности рада Градске управе за урбанизам и грађевинске послове града Новог Сада, као и Републичког геодетског завода – Службе за катастар непокретности Нови Сад 3 и затражио изјашњење о основаности навода из притужбе.

Републички геодетски завод – Служба за катастар непокретности Нови Сад 3 је актом број 952-234-…. од 24. марта 2023. године обавестила Заштитника грађана да је провером у бази података катастра непокретности утврђено да на катастарској парцели број 1… КО …. постоји евидентирана забележба да се на катастарској парцели број 1… налази део зграде са парцеле 1…, те да се већи део објекта од 140м2 налази на кат. парцели број 1… а да се мањи део од 4м2 налази на кп 1…. Такође је истакнуто да је наведена забележба измењена у погледу парцела доношењем решења број 952-02-… од 17. марта 2023. године тиме што је извршено спајање катастарских парцела власника ББ из …. број 1…, 1… и 1….

Надаље се истиче да је поступајући по службеној дужности у предмету Службе број 952-02-…. од 25. априла 2017. године а на основу достављеног Решења о озакоњењу број V-35…. од 28. марта 2017. године од стране Градске управе за урбанизам и грађевинске послове града Новог Сада, Служба донела Решење од 1. децембра 2017. године којим је спроведено достављено решење и евидентиран објекат у власништву ВВ на кат. парцели број 1… и објекат у власништву ББ на катастарској парцели број 1…. Истакнуто је да је решење послато странкама у поступку, а да с обзиром да је притужиља у бази података катастра непокретности уписана са подацим ВВ, …, у недостатку података о адреси, решење је сходно прописима Закона о општем управном поступку било оглашено на огласној табли Републичког геодетског завода од 7. децембра 2017. године. На крају је истакнуто да је Служба за катастар непокретности у целости поступила по предмету притужиље за доставу података од 30. јануара 2023. године, тако што је донела обавештење од 14. марта 2023. године уз сву пропратну документацију.

Градска управа за урбанизам и грађевинске послове града Новог Сада је актом број V-35-…. од 31. марта 2023. године обавестила Заштитника грађана да је та управа дана 28. марта 2017. године донела Решење о озакоњењу број V-35… којим је озакоњен породични стамбени објекат у …, …, на парцелама број 1…, 1… и 1… КО …, чији је инвеститор ББ из …, Улица …. Посебно је истакнуто да према пројектно-техничкој документацији на основу које је донето наведено решење, породични стамбени објекат не прелази на парцелу број 1… КО …, а да је решењем те управе од 20. марта 2023. године одбачен притужиљин захтев за понављање поступка, као неблаговремен.

Додатним изјашњењем Републичког геодетског завода – Службе за катастар непокретности Нови Сад 3, актом дел. број 952-23… који је Заштитник грађана примио 19. јуна 2023. године, прецизирано је да Служба приликом спровођења решења о озакоњењу уз само решење добија и елаборат геодетских радова који израђује овлашћена геодетска организација. Истакнуто је да Служба врши преглед елабората у складу са Правилником, као и да Служба уцртава објекте на дигитални катастарски план на основу списка координата који је саставни и обавезни део Елабората геодетских радова, при чему је за наведене координате искључиво одговорна геодетска организација, односно Служба нема основа да их коригује него их преноси на план. Посебно је истакнуто да у овом случају, координате које су достављене у елаборату геодетских радова, потпуно одговарају координатама на дигиталном катастарском плану, те је на основу уцртаног објекта на план Служба и донела решење да се дозвољава упис објекта и решења о озакоњењу у катастарску евиденцију. Истовремено је наведено да је брисање предметне забележбе могуће искључиво на основу новог елабората геодетских радова изграђеног од стране овлашћене геодетске организације, који ће садржати податке за које подносилац приговора тврди да су истинити.

Истовремено, на захтев Заштитника грађана, Сектор за надзор и контролу Републичког геодетског завода је актом 03 број 07-10…. од 20. јуна 2023. године обавестио Заштитника грађана да је извршена провера навода, те наложено Служби за катастар непокретности Нови Сад 3 да достави извештај о поступању. На основу достављеног извештаја, наведено је, између осталог, да је поновним прегледом достављеног елабората геодетских радова, који је израђен од стране лиценциране геодетске организације уочено да су координате детаљних тачака спорног објекта на дигиталном катастарском плану идентичне са координатама детаљних  тачака објекта које је доставила геодетска организација у елаборату геодетских радова за снимање објекта.


* * *


Чланом 58. Устава Републике Србије[footnoteRef:2] јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. [2:  „Сл. гласник РС“, бр. 98/06 и 115/21;] 


Према одредбама Закона о озакоњењу објеката ("Сл. гласник РС", бр. 96/2015), а који је био на снази у време доношења одлуке о озакоњењу, прописано је да предмет озакоњења може бити објекат за који власник достави доказ о одговарајућем праву на грађевинском земљишту или објекту, зависно од тога која врста радова, односно врста објекта је предмет озакоњења. Као одговарајуће право сматра се право својине на објекту, односно право својине, право коришћења или право закупа на грађевинском земљишту у јавној својини, као и друга права прописана Законом о планирању и изградњи, као одговарајућа права на грађевинском земљишту. Као одговарајуће право, у смислу овог закона, сматра се, између осталог и за објекат изграђен на земљишту у својини другог лица - правноснажна судска пресуда којом је утврђено право својине на земљишту, коју власник прибавља у складу са прописима којима су уређени својински односи. (члан 10.)

Надаље је прописано да се у циљу утврђивања могућности озакоњења у складу са одредбама овог закона, у поступку озакоњења прибавља извештај о затеченом стању објекта чији саставни део је и елаборат геодетских радова за незаконито изграђени објекат. (члан 11.)

Сходно одредбама члана 15. став 3. овог закона, садржина извештаја о затеченом стању објекта за потребе озакоњења објекта зависи од класе, површине, намене и начина коришћења објекта и има садржину прописану овим законом, док се, сходно члану 16. Закона елаборат геодетских радова, који је саставни део извештаја о затеченом стању објекта, израђује у складу са прописима о државном премеру и катастру.

Према одредбама Закона о државном премеру и катастру ("Сл. гласник РС", бр. 72/2009, 18/2010, 65/2013, 15/2015 - одлука УС, 96/2015 и 47/2017 - аутентично тумачење) који је био на снази у време одлучивања, упис у катастар непокретности врши се на основу приватне или јавне исправе, која је по садржини и форми подобна за упис. Исправа за упис мора нарочито да садржи, између осталог и означење непокретности на коју се исправа односи према подацима катастра непокретности (катастарска општина, број и површина парцеле, број и површина објекта, број и површина посебног дела објекта). Упис у катастар непокретности, осим уписа права, врши се и на основу одговарајућих потврда и уверења које издају надлежни органи, односно вршиоци јавних овлашћења, елабората премера, односно елабората геодетских радова, налаза и мишљења сталног судског вештака и тужбе поднете надлежном суду којима се доказују чињенице које су од утицаја на податке катастра непокретности.

Сходно одредбама члана 253. став 1. тачка 5. тада важећег Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) коначно решење надлежни орган ће поништити по основу службеног надзора и ако је решење донесено као последица принуде, изнуде, уцене, притиска или друге недозвољене радње. Решење може поништити или укинути по основу службеног надзора другостепени орган. Ако нема другостепеног органа, решење може поништити или укинути орган који је овлашћен да врши надзор над радом органа који је донео решење. Решење о поништењу решења на основу члана 253. став 1. тачка 5. овог закона може се донети без обзира на рокове утврђене овим законом. (…) Орган који сазна за решење којим је повређен закон, а повреда може бити разлог за понављање поступка, односно за поништавање, укидање или мењање решења, дужан је да о томе без одлагања обавести орган надлежан за покретање поступка и доношење решења, односно јавног тужиоца. (члан 260.)

* * *


Сходно утврђеним чињеницама у поступку контроле правилности и законитости рада Градске управе за урбанизам и грађевинске послове града Новог Сада и Републичког геодетског завода – Службе за катастар непокретности Нови Сад  3, Заштитник грађана оцењује да је у датом поступку озакоњења донето решење о озакоњењу објекта који делом прелази на кат. парцелу притужиље без претходно решених имовинскоправних односа, при чему је исто и спроведено кроз евиденцију катастра непокретности уз упис забележбе која онемогућава, односно ограничава располагање имовином, чиме су грубо повређена права притужиље на мирно уживање својине.

У том погледу, с обзиром да Градска управа за урбанизам и грађевинске послове града Новог Сада наводи да према пројектно-техничкој документацији на основу које је донето наведено решење, породични стамбени објекат не прелази на парцелу притужиље, у овом поступку остаје нејасно на који начин је било могуће да на основу такве одлуке о озакоњењу и идентичне техничке документације буде уписана и забележба на кат. парцели која претходним поступком није била обухваћена. 

Служба за катастар непокретности Нови Сад 3, као и сам Сектор за надзор и контролу Републичког геодетског завода потврђују тачност сачињеног елабората истичући да су координате детаљних тачака спорног објекта на дигиталном катастарском плану идентичне са координатама детаљних тачака објекта које је доставила геодетска организација у елаборату геодетских радова за снимање објекта. Међутим, с обзиром да елаборат мора да садржи и остале елементе, Заштитнику грађана нису дати прецизнији наводи у погледу подобности свих приложених исправа за упис у катастар непокретности, имајући у виду да ни решење о озакоњењу, нити елаборат геодетских радова не садрже означење катастарске парцеле притужиље на коју се упис забележбе односи.

Упис забележбе у овом поступку, с једне стране показује мањкавост спроведеног поступка озакоњења, с обзиром да из датог уписа произилази да је решење о озакоњењу донето без решених имовинскоправних односа у датој ситуацији, односно да исто не садржи тачне податке о објекту који је предмет озакоњења, а са друге стране омогућава спровођење, односно извршење оваквог решења о озакоњењу које сада ограничава права притужиље на располагање сопственом имовином. Како из свих примљених навода и приложене документације произилази да у датој техничкој документацији, односно у њеној садржини није била истакнута чињеница да објекат који је био предмет озакоњења улази делом на кат. парцелу број 1… КО …која се налази у власништву притужиље, односно делом и у њен објекат, и то у површини од непуних 4м², Заштитник грађана може да оцени да у току поступка није постојала претходна сарадња Градске управе за урбанизам и грађевинске послове града Новог Сада и Службе за катастар непокретности Нови Сад 3, а тиме ни претходна стручна контрола садржине техничке документације.

Имајући у виду протек времена од доношења предметних одлука (шест година), као и садржину тада важећих прописа у овој области, како оних који регулишу поступак озакоњења и поступак уписа у катастар, тако и оних који се тичу општег управног поступка, при чему је и притужиљин захтев за понављањем поступка озакоњења одбачен као неблаговремен, Заштитник грађана нема основа да контролисаним органима препоручи на који начин да отклоне дати пропуст. 

Истовремено, Заштитник грађана оцењује да су у међувремену унапређена законска решења у датој области, чиме је сада омогућен већи степен заштите права странака у поступку озакоњења, као и свих заинтересованих лица, тако што је законом изричито предвиђено да орган надлежан за послове озакоњења, пре доношења одлуке у том поступку, доставља надлежној служби за катастар непокретности елаборат геодетских радова на преглед, ради провере да ли је исти сачињен у складу са прописима, стандардима и техничким нормативима[footnoteRef:3]. [3:  Члан 32. став 10. Закона о поступку уписа у катастар непокретности и водова („Сл. гласник РС“, број 41/2018, 95/2018 и 15/2020)] 


Међутим, с обзиром да произилази да одлуке донете у конкретном случају дирају у стечена имовинска права притужиље, да иста о њима није била правовремено обавештена, услед чега је и одбачен њен захтев за понављањем поступка, те да последице донетих одлука трпи и данас у виду немогућности располагања сопственом имовином, Заштитник грађана, сагласно члану 27. став 2. Закона о Заштитнику грађана, сматрајући да ће на тај начин најцелисходније допринети заштити права грађана, унапређењу рада органа управе и спречавању сличних пропуста у будућности, даје мишљење да


[bookmark: _GoBack]Покрајински секретаријат за енергетику, грађевинарство и саобраћај и Републички геодетски завод, као надлежни другостепени органи испитају да ли у датом предмету озакоњења број V-351-…, односно у предмету уписа у катастар број 952-02-… и на основу садржине техничке документације постоје недозвољене радње на основу којих су донета предметна решења, а у циљу евентуалног даљег поступања по основу службеног надзора сходно члану 253. став 1. тачка 5. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010), који је био на снази у време одлучивања.

	
ЗАМЕНИЦА ЗАШТИТНИКА ГРАЂАНА

	

	др Наташа Тањевић

